**Repertoar Drame, Opere in Baleta Slovenskega narodnega gledališča Maribor za sezono 2025/2026**

**Umetnost soustvarja prihodnost**

Spoštovane obiskovalke in obiskovalci, drage prijateljice in prijatelji gledališča, vabim vas, da skupaj z nami vstopite v novo sezono 2025/2026, ki jo spremlja misel: *Soustvarjamo naš kulturni jutri*.

Slovensko narodno gledališče Maribor je s svojimi umetniškimi ansambli – z Dramo, z Opero in z Baletom – prostor, kjer se bogata gledališka tradicija nenehno oplaja z drznimi idejami, z umetniškim raziskovanjem ter z odpiranjem novim generacijam ustvarjalk, ustvarjalcev in občinstva.

Ob sodobnih izzivih, ki jih prinaša svet, je gledališče, zlasti naša hiša, oaza miru, prostor razmisleka, dialoga in empatije. Je kraj, kjer se soočamo s kompleksnostjo družbene stvarnosti, pa tudi zatočišče pred vsakdanjim nemirom – je svet umetnosti, v katerem se oblikujejo nova spoznanja in vizije.

Sezona, ki je pred nami, prinaša raznolike uprizoritve in koncerte naših treh umetniških ansamblov. Ponovno segamo po klasikih s svežim pogledom in ustvarjamo nova dela, ki nagovarjajo tukaj in zdaj. V ospredje postavljamo umetnost, ki ne beži, temveč vztraja, povezuje in pogosto tudi pogumno zareže v srčiko naših vprašanj in iskanj.

Gledališče ni le prostor igre, temveč prostor premišljevanja in srečevanja. V mestu, ki živi z gledališčem, in v gledališču, ki diha z mestom. Hvaležni smo vsakemu izmed vas, ki vstopate v ta prostor – kot gledalci, soustvarjalci, misleci in čuteči posamezniki.

Prisrčno vabljeni v SNG Maribor!

**Danilo Rošker**

Direktor SNG Maribor

**DRAMA**

**Kot kraljice in kralji**

Svetovna dramatika in literatura sta polni kraljev in kraljic. Resničnih in izmišljenih. Najprej jih spremljamo v vzponu: zmagoslavne in samozavestne, kako obdani z bliščem moči jezdijo do vrhunca. In nato sledi – napaka, razpoka in usodni padec z Olimpa v umazano blatno mlako človeštva. In takrat, v tistem trenutku, ko krona polzi z glave, bi dali kraljestvo za konja. Za pobeg. Za odrešitev. Ranljivi in razgaljeni so priča razpadu lastnega imperija. Prav v teh trenutkih, ko se velika ali mala kraljestva sesuvajo pod težami lastnih odločitev, spletk ali usodnih napak, se rojeva drama. Drama preživetja.

Danes vsak od nas vlada svojim majhnim kraljestvom – družini, delovnemu okolju, skupnosti ali vsaj virtualnemu profilu. V teh mikrosvetovih želimo biti suvereni, vplivni, občudovani, všečkani. A pogosto ne opazimo, da postajamo ujetniki lastnih pričakovanj. Tudi mi igramo – vsak dan. Smejimo se, ko bi morali jokati. Oznanjamo velike moralne zmage, da bi zakrili svoje notranje poraze. In upamo, da nas bo kdo videl takšne, kot si želimo biti: boljše, pravičnejše, iskrenejše.

Zato sezona, naslovljena *Kot kraljice in kralji*, ni le niz zgodovinskih pripovedi o kronanih glavah. Je nekakšna neurejena fotogalerija portretov sodobnega človeka – obupanega, ponižanega, smešnega, veličastnega, razklanega. V svetu, ki je poln osebnih, političnih, finančnih in družbenih pretresov, bi za osnovno stabilnost zadostovalo že vodilo: »*Ne počni drugim tistega, česar nočeš, da bi drugi počeli tebi.*« A človek ne more brez dram. Zato je bil tudi izgnan iz raja – svojega prvega in edinega kraljestva miru.

Naša nova sezona s sloganom *Kot kraljice in kralji* ni poklon oblastnikom. Posvečena je kraljestvu igre v svetu gledališča, kjer je moč krhka – in krhkost mogočna. Vabim vas, da z nami stopite v novo sezono, drage obiskovalke in dragi obiskovalci, kot naše kraljice in naši kralji, brez katerih ne bi bilo gledališkega kraljestva.

**Aleksandar Popovski**

umetniški direktor Drame SNG Maribor

**Simon Stone, Heiner Muller**

**Medeja**

Režiser: **Martin Kušej**

Premiera: 27. julija 2025 na festivalu Dubrovniške poletne igre

3. oktobra 2025 v Dvorani Frana Žižka

28. novembra 2025 v Hrvaškem narodnem gledališču v Varaždinu

*Koprodukcija Drame SNG Maribor s festivalom Dubrovniške poletne igre in s Hrvaškim narodnim gledališčem v Varaždinu*

*Medeja* v središče napete dramske konstrukcije postavlja psihično in čustveno zlomljeno žensko, ženo in mater, ki v mitskem labirintu, postavljenem v sodobno resničnost, preigrava intenzivna čustvena stanja vse od začetne strastne ljubezni do razočaranja, jeze, ljubosumja in krutega maščevanja. V sodobno Stonovo *Medejo* – navdahnjeno s kriminalnim primerom ameriške zdravnice, ki se želi po psihičnem zlomu vrniti v življenje, a življenja, kot ga je poznala, več ni – se vrisuje Mullerjev brutalno poetičen krik osebnega razpada. Martin Kušej, eden najprodornejših evropskih režiserjev, se bo v svoji prepoznavni uprizoritveni poetiki z močnimi vizualnimi poudarki ukvarjal s temami izključenosti, marginalizacije in demonizacije žensk – zlasti tistih, ki presegajo družbene norme. Naša koprodukcija s Hrvaškim narodnim gledališčem v Varaždinu bo kot osrednja premiera uprizorjena na festivalu Dubrovniške poletne igre, katerega fokus bo leta 2025 posvečen ženskam – preizpraševanju pozicije sodobne ženske v umetniškem, filozofskem, družbenem, političnem in estetskem smislu.

**Branislav Nušić**

**Gospa ministrica**

Režiser: **Veljko Mićunović**

Premiera: 21. novembra 2025 v Dvorani Frana Žižka

Kultna srbska klasika *Gospa ministrica* Branislava Nušića je komedija značajev, postavljena v okvir družbene satire. Zgodba o družbenem vzponu gospe Živke Popović razkriva brezčasne mehanizme, ki jih poganjajo nečimrnost, neukost, pohlep, ignoranca in želja po družbeni potrditvi. Poprejšnja gospodinja tako rekoč čez noč – zaradi moževega nenadno pridobljenega visokega političnega statusa – postane pomembna in vplivna dama. Odslej je vsak njen korak premišljena, »statusu primerna« kalkulacija. Stopila je v svet, kjer je oblast pomembnejša od etike, navidezna uglednost močnejša od človečnosti in kjer se meja med zasebnim in političnim nevarno briše. V želji po nadzoru in uveljavitvi novega statusa gre Živka celo tako daleč, da hladnokrvno odloča tudi o tem, kako bo najbolje unovčila hčerkin »zakonski kapital«. Veljko Mićunović, uspešen črnogorsko-srbski režiser, bo uprizoritveno izostril Nušićevo družbeno satiro in v sodobni interpretaciji skozi smeh razgalil ambiciozno in pohlepno človeško naravo ter asociativno izrisal podobe današnjih »gospic« – novopečenih hipnih zvezd in vplivnic.

**Matevž Biber, Nejc Ropret in Matija Stipanič**

**»Lav iz in di er«**

*Igralski avtorski projekt v sklopu Kabareta pri Belem zajcu*

Premiera: 15. novembra 2025 na Malem odru

*»Lav iz in di er«* podpisujejo igralci Matevž Biber, Nejc Ropret in Matija Stipanič, ki že skoraj dve desetletji soustvarjajo v mariborski Drami. Tokrat bodo na oder stopili kot soavtorji in protagonisti – moški v najboljših letih, ki razmišljajo o tem, kam so izpuhtele mladostniške iluzije, kateri dogodki so bili gradniki in zaznamovalci, zakaj verjeti v gledališče, kaj za posameznike in družbo pomeni Voltairov poziv k »obdelovanju svojega vrta« in kako se starati, ne da bi ob tem izgubili samoironijo ali igrivost. V ospredje avtorskega projekta postavljajo sebe – igralce, kolege, očete, partnerje, brate, sinove –, a zagriznejo tudi v grenke sadeže generacije, ki živi v kakofoniji med dediščino egalitarnega socializma in narcisoidnega neoliberalnega kapitalizma. Uprizoritev *»Lav iz in di er«* bo v avtohumornem slogu iskreno in brez (večini gledališčnikom tako ljubega in oklepajočega) cinizma izzivajoče dregnila v srce in dušo ter prinesla razlog za smeh. To je konec koncev ena redkih življenjskih katarz.

**Friedrich Schiller**

**Marija Stuart**

Režiser: **Diego de Brea**

Premiera: 30. januarja 2026 v Dvorani Frana Žižka

Drama *Marija Stuart* je napeta politična in eksistencialna drama igre prestolov: katoliške škotske kraljice Marije in protestantske angleške vladarice Elizabete I. Ta nemška klasika iz leta 1800 v ospredje sicer postavlja boj za krono, a v njej Friedrich Schiller predvsem subtilno slika dvoboj dveh svetovnih nazorov, dveh predstav o oblasti in dveh notranjih svetov, razpetih med odgovornost, strah, zaveznike, izdaje in človeško krhkost. Marija je zapornica, obsojena na smrt, a ostaja trdna, dostojanstvena in neuklonljiva. Elizabeta, navzven vsemogočna vladarica z močjo odločanja, pa je notranje razklana in prestrašena. *Marija Stuart* je drama ugašanja, kot pravi režiser Diego de Brea, in obenem drama upora – elegija o brezizhodnosti, a tudi himna neuklonljivosti. Marija je potisnjena v nemoč, a skozi stisko, samoto in pogubo ustvarja prostor za tiho in vztrajno iskanje smisla, v katerem vztraja do samega konca. V tej drami ni zmagovalcev – ostanejo le posledice odločitev, ki so prevelike za posameznika in preveč človeške za zgodovino. *Marija Stuart* razpre gledališki prostor, kjer oblast dobi obraz in zgodovina srčni utrip.

**Matthieu Delaporte, Alexandre de La Patellière**

**Kakšno ime pa je to?!**

Režiser: **Bálint Szilágyi**

Premiera: 27. marca 2026 na Malem odru

V sodobni francoski komediji *Kakšno ime pa je to?!* (2010) sta avtorja Matthieu Delaporte in Alexandre de La Patellière pronicljive in duhovite dialoge vpela v domače okolje, ki »nehote« razkrije psihološko drobovje današnje družbe. Na videz običajen večer v krogu družine in prijateljev zmoti drobna provokacija – izbira imena za nerojenega otroka. Kar se sprva zdi kot nedolžen začetek, se hitro razvije v obračunavanje: v vrtinec sarkazma, predsodkov, ranjenih egov in potlačenih bolečin, ki so vsem bolj domače, kot bi si želeli priznati. Prvo slovensko uprizoritev drame, ki je leta 2011 prejela nagrado moliere za najboljšo francosko komedijo, bo na Mali oder postavil mlad madžarski režiser Bálint Szilágyi. Zanimalo ga bo, kdo postanemo, ko se prenehamo cenzurirati, in kaj ostane od prijateljstva po izbruhu iskrenosti? Igra *Kakšno ime pa je to?!* bo z vso svojo neudobno aktualnostjo in lucidnostjo pokazala, kako velika drama se lahko skriva v eni sami besedi ali enem samem imenu.

**William Shakespeare**

**Rihard III.**

Režiser: **Jan Krmelj**

Premiera: 24. aprila 2026 v Dvorani Frana Žižka

Shakespearjeva mojstrsko poglobljena, večplastna in kompleksna upodobitev Riharda III. je oblikovala prototip vladarjev, ki temelji na izjemni ambiciji, nenasitni želji in brezobzirni pripravljenosti žrtvovati vse – družino, zaveznike in narod za dosego cilja. Občutek lastne pomembnosti in pomanjkanje empatije do sočloveka mu dovoljujeta, da kadarkoli in kjerkoli posega po čemerkoli in komurkoli. Njegova karizma ni naključje – je premišljena maska, ki jo svet nagrajuje z močjo. *Rihard III.* ni opozorilo iz preteklosti, temveč simptom sedanjosti. Režiser Jan Krmelj bo Shakespearjevo zgodbo postavil v distopični svet digitalnega nadzora in avtokratske zlorabe oblasti. Dvor bo postal komunikacijski aparat, oder pa prostor, kjer Rihard uprizarja svoj vzpon pred očmi javnosti – skozi kamere, prenose v živo in nadzor nad informacijami. Rihardov svet je razpadla digitalna puščava po ekološkem kolapsu – brez vrednot, brez etike, brez prihodnosti. Njegov krik »*Konja! Konja! Kraljestvo dam za konja!*« pa bo razkril trenutek popolne izgube: ko se iluzija moči zruši na raven gole potrebe po preživetju.

UPRIZORITEV ZA OTROKE

**Cvetka Sokolov, Maja Borin**

**Kot noč in dan**

Režiserka: **Mateja Kokol**

Premiera: 17. oktobra 2025 na Komornem odru

Nova otroška uprizoritev bo nastala po knjižni predlogi priznane slovenske pisateljice Cvetke Sokolov *Kot noč in dan*. V njej nastopata Barbara in Dominik, najboljša prijatelja, stara devet let, ki sta si različna kot noč in dan. Zabavne situacije, njuna nasprotovanja, prepirljivi dialogi, monološki razmisleki, nepričakovani zasuki in pronicljive domislice bodo sooblikovali podobo dekliško-fantovskega sveta, ki pa je vse prej kot črno-bel. V eni šolski uri bosta igralca učencem približala ne le duhovite situacije, ki nastajajo med najboljšima prijateljema, pač pa bosta skozi režijsko postavitev Mateje Kokol z uporabo raznovrstnih gledaliških praks učiteljem pokazala, kako prirediti knjižno besedilo za potrebe uprizoritve, kako učilnico uporabiti kot »oder« ali kako samo z uporabo rekvizitov ustvarjati vsakič nove dogajalne prostore in s preprostimi sredstvi v razredu pričarati čisto pravo gledališko uprizoritev. Uprizoritev, za katero bo odrsko adaptacijo spisala dramaturginja Maja Borin, bo nastala bo v sklopu trajnostnega gledališča, ki ga mariborska Drama uresničuje v mednarodnem projektu *STAGES*.

**OPERA**

**Operno gledališče kot igra videza in resnice**

Spoštovane obiskovalke in obiskovalci, ljubiteljice in ljubitelji klasične glasbe ter glasbenega gledališča!

Vabim vas, da skupaj z nami vstopite v novo sezono, ki jo zaznamujeta slogovna raznolikost in umetniška odličnost – dve temeljni vrednoti, ki vedno znova navdihujeta naš ustvarjalni utrip in umetniški zanos.

Program nove sezone 2025/2026 prinaša edinstven preplet klasičnega opernega gledališča in sodobnih izrazov: od legendarnega muzikala *Evita* libretista Tima Ricea in skladatelja Andrewa Lloyda Webbra, preko izvirne operne novitete *Blühen (Razcvet)* slovenskega skladatelja Vita Žuraja, čutne mojstrovine *Lakmé* Lea Delibesa, ki poslušalstvo popelje v svet glasbenega eksotizma, pa vse do Verdijeve glasbene drame *Ples v maskah*, ki vedno znova razgalja igro videza in resnice ter se po skoraj štirih desetletjih vrača na veliki oder mariborske Opere.

Tudi v sklopu Simfoničnega cikla in drugih koncertnih dogodkov smo za vas pripravili celo vrsto presenečenj, saj bodo z nami nastopili nekateri najvidnejši glasbeni virtuozi našega časa: violinistka Lana Trotovšek, pianist Andrew von Oeyen in flavtistka Eva-Nina Kozmus – če omenimo le nekatere.

Vabimo vas, da se nam pridružite pri odkrivanju novih in nepozabnih umetniških doživetij. Naj bo obisk mariborske Opere tudi v prihodnji sezoni prostor navdiha, lepote in skupnega občutenja glasbe. Prisrčno vabljeni!

**Simon Krečič**

Umetniški direktor Opere SNG Maribor

**Evita**

Glasba: **Andrew Lloyd Webber**

Besedilo: **Tim Rice**

Dirigent: **Patrik Greblo**

Režiserka: **Svetlana Dramlić**

Premiera: 10. oktobra 2025, Dvorana Ondine Otta Klasinc

**Po dogovoru z družbo The Really Useful Group Ltd.**

Legendarni muzikal *Evita*, ki sta ga ustvarila libretist Tim Rice in skladatelj Andrew Lloyd Webber bo svojo težko pričakovano premiero v Sloveniji doživel v prelomni postavitvi Slovenskega narodnega gledališča Maribor. *Evita* pripoveduje izjemno, a zato nič manj resnično zgodbo Eve Peron od njenih skromnih začetkov do vzpona na mesto prve dame Argentine in duhovne ikone naroda. Zgodba mojstrsko prepleta politično dramo z globokim čustvenim nabojem ter razkriva življenje ženske, ki je bila deležna tako oboževanja ljudskih množic kot prezira političnih elit. Glasbena podoba muzikala združuje latinskoameriške ritme, klasično orkestracijo in rokovsko energijo, prav takšna, zvočno bogata »tapiserija« pa odseva blišč javnega življenja kakor tudi notranjo razklanost Evitinega osebnega boja. Skladbe, kot so *Don’t Cry for Me Argentina, Oh What a Circus* in z oskarjem nagrajena *You Must Love Me*, so zaradi svoje čustvene globine in edinstvene melodike postale prave himne sodobnega glasbenega gledališča. Omenjenim in drugim pesmim bomo lahko tako prvič prisluhnili tudi na slovenskem odru v novi, drzni in nepozabni postavitvi mariborske Opere.

**Blühen (Razcvet)**

Glasba: **Vito Žuraj**

Libreto: **Handl Klaus**

Dirigent: **Simon Dvoršak**

Režiserka: **Eva Hribernik**

Premiera: 27. novembra 2025, Dvorana Ondine Otta Klasinc

*V koprodukciji s Slovenskim komornim glasbenim gledališčem in s Cankarjevim domom Ljubljana*

Na slovenski oder prihaja drzna noviteta v zvrsti sodobne opere – *Blühen (Razcvet)* slovenskega skladatelja Vita Žuraja, ki bo jeseni 2025 zaživela tudi na velikem odru mariborske Opere. Zgodba, ki jo navdihuje zadnja novela Thomasa Manna *Prevarana (Die Betrogene)* in je uglasbena po libretu Handla Klausa, raziskuje krhke meje med staranjem, ljubezensko željo in samopodobo. V središču zgodbe je Aurelia, vdova, katere telo in čustva se po srečanju z mladim študentom začnejo nepričakovano spreminjati, kar sproži tiho, a globoko preobrazbo v njenem dojemanju same sebe in sveta okrog nje. Prefinjenost Žurajeve partiture se kaže predvsem v psihološki pronicljivosti, saj združuje kompleksno, detajlno instrumentalno tkivo z vokalnimi linijami, ki razkrivajo ranljivost, napetost in notranjo moč. Glasba tako ne nikoli prevlada nad dramo, temveč natančno sledi čustvenim stanjem ter osvetljuje trenutke pretresljive intimnosti. Po odmevni praizvedbi leta 2023 v Operi Frankfurt prihaja *Blühen* zdaj pred slovensko občinstvo v novi uprizoritvi, ki še ostreje spregovori o realnostih staranja, zlasti v življenjih žensk, pri tem pa ne ponuja univerzalnih odgovorov, temveč odpira nov in predvsem sprejemajoč prostor za razmislek.

**Lakmé**

Glasba: **Leo Delibes**

Libreto: **Edmond Gondinet**, **Philippe Gille**

Dirigentka: **Mojca Lavrenčič**

Režiser: **Pier Francesco Maestrini**

Premiera: 6. februarja 2026, Dvorana Ondine Otta Klasinc

Delibesova opera, v kateri se prepletajo eksotika, prepovedana ljubezen in lepota melodij, je umeščena v kolonialno Indijo in pripoveduje ganljivo zgodbo o mladi hindujski svečenici in njeni neuslišani ljubezni do britanskega častnika. Pod bleščečim površjem opere se skriva pripoved, ki kar prekipeva od kulturnih nasprotij in napetosti, saj je osebno hrepenenje v neposrednem konfliktu z dolžnostjo, z vero in s tradicijo. Čeprav je opera *Lakmé* zasnovana skozi prizmo orientalizma 19. stoletja, nas danes vabi k ponovnemu premisleku o večnih temah identitete, moči in pogosto krutih posledicah medkulturnih trkov. Delibesova partitura izžareva eleganco in zvočno barvitost, ujeto v tapiseriji gracioznih linij, čutnih harmonij in prefinjene orkestracije, ki vznemirja evropsko domišljijo. V samem osrčju opere se tako oglaša sloviti *Cvetlični duet* – ena najbolj prepoznavnih skladb v operni literaturi, enako osupljiva pa je tudi Lakméjina virtuozna *Arija zvončkov*, ki razkriva njeno čustveno globino in vokalno briljanco. Toda *Lakmé* ponuja danes več kot le glasbeno fascinacijo nad eksotičnimi zvoki orienta, saj se bolj kot kadarkoli prej zdi kot ganljiva pripoved o sočasni bližini in odtujenosti v močno razdeljenem svetu, v katerem se osebno neločljivo prepleta s političnim.

**Ples v maskah (Un ballo in maschera)**

Glasba: **Giuseppe Verdi**

Libreto: **Antonio Somma**

Po libretu *Gustave III, ou Le bal masqué* Eugena Scriba

Dirigent: **Valentin Egel**

Režiser: **Filippo Tonon**

Premiera: 15. maja 2026, Dvorana Ondine Otta Klasinc

Po skoraj štirih desetletjih se na mariborski operni oder vrača Verdijev *Ples v maskah (Un ballo in maschera)*, ki ga spleta brezčasna zgodba o prepovedani ljubezni, političnih spletkah in tragični sili usode. Opera, ki jo je navdihnil resnični dogodek – atentat na švedskega kralja Gustava III. med plesom v maskah –, mojstrsko razgrinja razpetost med dolžnostjo in osebnim hrepenenjem. V središču glasbene drame se izrisuje ljubezenski trikotnik med karizmatičnim guvernerjem Riccardom, ki je razdvojen med strastjo in odgovornostjo, Amelio, žensko, ki jo ljubi, a je zanj nedosegljiva, ter Renatom, Riccardovim zvestim prijateljem in Amelijinim možem. Ko prevlada ljubosumje in se zvestoba postavi na preizkušnjo, je pot do tragedije tako rekoč neizogibna, pa čeprav je njen konec zakrit s prestižnim dvornim ritualom. Verdijeva glasba je tudi v tej operi, v kateri je preizkušal nove možnosti izraza, zgled dramatične preciznosti in čustvene globine: razkošne arije, gosto stkani ansambli in izrazita orkestracija ujamejo vsak odtenek razpleta tragedije. Čeprav je operna pripoved zasidrana v 18. stoletje, *Ples v maskah* močno odmeva tudi danes, saj razgalja krhkost zaupanja, ceno osebne žrtve in večno igro med videzom in resnico.

**SIMFONIČNI CIKEL**

**1. koncert**

**»Med pravljično domišljijo in urami večnosti«**

11. september 2025, Dvorana Ondine Otta Klasinc

Dirigent: Marko Letonja

Solista: Valda Wilson, sopran, N. N., igralec

Simfonični orkester SNG Maribor

Ženski zbor SNG Maribor

V koprodukciji z Narodnim domom Maribor

Gustav Holst: The Mystic Trumpeter (Mistični trobentač), za sopran in orkester, op. 18

Felix Mendelssohn-Bartholdy: Sen kresne noči, op. 61

**2. koncert**

**»Zasanjanost in vedrina zvočnih pokrajin«**

22. januar 2026, Dvorana Ondine Otta Klasinc

Dirigent: Dayner Tafur Diaz

Solistka: Lana Trotovšek, violina

Simfonični orkester SNG Maribor

Blaž Arnič: Gozdovi pojejo, simfonična pesnitev, op. 27

Howard Blake: Koncert za violino in orkester, op. 441, »The Leeds«

Ludwig van Beethoven: Simfonija št. 8 v F-duru, op. 93

**3. koncert**

**»Ljudska duša, koncertna ognjevitost, simfonizem spokojnosti«**

19. februar 2026, Dvorana Ondine Otta Klasinc

Dirigent: Simon Krečič

Solist: Andrew van Oeyen, klavir

Simfonični orkester SNG Maribor

Bojan Adamič: Tri narodne za simfonični orkester

Johannes Brahms: Koncert za klavir in orkester št. 1 v d-molu, op. 15

Hugo Alfvén: Simfonija št. 3 v E-duru, op. 23

**4. koncert**

**»Od plesnih viharjev k simfonični katedrali«**

23. april 2026, Dvorana Ondine Otta Klasinc

Dirigent: Michael Form

Solistka: Eva-Nina Kozmus, flavta

Simfonični orkester SNG Maribor

Aldemaro Romero: Fuga s pajarillom iz Suite za godala št. 1

Carl Philipp Emanuel Bach: Koncert za flavto in orkester v d-molu, Wq. 22, H. 425

Anton Bruckner: Simfonija št. 1 v c-molu, WAB 101 (linška različica, 1868)

**1. GLASBENA MATINEJA**

17. januar 2026, Kazinska dvorana

Simfonični orkester SNG Maribor

Dirigentka: Mojca Lavrenčič

Solistka: Monika Babič, oboa

Johann Pachelbel: Kanon in gigue v D-duru, P. 37

Tomaso Albinoni: Koncert za oboo in orkester v d-molu, op. 9 št. 2

Georg Friedrich Händel: Prihod kraljice iz Sabe, sinfonia iz oratorija Salomon, HWV 67

**2. GLASBENA MATINEJA**

7. marec 2026, Kazinska dvorana

Simfonični orkester SNG Maribor

Dirigentka: Daniela Candillari

Solistka: Zala Frangež, violina

Joseph Haydn: Divertimento za dva orkestra v Esduru, Hob. II: 39, »Odmev«

Antonio Vivaldi: Koncert za violino in orkester št. 1 v E-duru, op. 8, RV 269, »Pomlad«

Felix Mendelssohn-Bartholdy: Mirno morje in srečno pot, koncertna uvertura, op. 27

**BALET**

**Lepota baletnih zgodb, ki jih rodita hrepenenje in bolečina**

Spoštovane ljubiteljice in spoštovani ljubitelji plesne in baletne umetnosti, v prihajajoči sezoni 2025/2026 ostajamo zavezani vrednotam, ki že dolga leta zaznamujejo umetniško poslanstvo Baleta SNG Maribor – slogovni raznolikosti, vrhunski izvedbeni ravni ter nenehnemu iskanju gibalnega izraza, ki izhaja iz aktualnih družbenih in bivanjskih vprašanj ter nagovarja prav slehernega izmed nas. Z veseljem napovedujemo dve novi baletni premieri, ki vsaka po svoje utelešata moč pripovedi s pomočjo plesa: novo sezono tako začenjamo z neoklasičnim pripovednim baletom *Frida* v koreografiji svetovno priznane ustvarjalke Annabelle Lopez Ochoa, ki skozi gib portretira ikonično umetnico Frido Kahlo, ter dramski balet *Tramvaj Poželenje*, izpovedno koreografsko stvaritev priznane umetnice Valentine Turcu, ki jo navdihuje kultna drama Tennesseeja Williamsa. Ob tem bomo na oder ponovno postavili več ponovitev baletnih uspešnic prejšnjih sezon, ki s svojo avtorsko poetiko še naprej navdušujejo občinstva doma in po svetu. Vabimo vas, da tudi v tej sezoni z nami delite edinstvena plesna doživetja, ki s svojo izrazno močjo presegajo meje jezika in časa. Prisrčno dobrodošli v gledališču gibajočih se podob in zgodb – v baletnem svetu SNG Maribor.

**Edward Clug**

Umetniški direktor Baleta SNG Maribor

**Frida**

Koreografinja: **Annabelle Lopez Ochoa**

Glasba: **Peter Salem**

Premiera: 14. novembra 2025, Dvorana Ondine Otta Klasinc

*V koprodukciji z Baletom Dortmund in z Baletom iz Wroclawa*

Ko na odru zaživi živahno in neuklonljivo življenje Fride Kahlo v koreografiji priznane Annabelle Lopez Ochoa, balet *Frida* ni zgolj biografska pripoved, temveč poetičen in vizualno osupljiv portret umetnice, ki je telesno bolečino in notranje boje pretvorila v drzno in radikalno obliko samoizražanja. Balet črpa navdih iz slikarkinih ikoničnih podob, intimnih odnosov in silovitega notranjega sveta, pri tem pa ujame številne dvojnosti, ki so jo zaznamovale – moč in ranljivost, veselje in trpljenje, tradicijo in upor. Koreografija Lopez Ochoa je bogato izrazna, saj prepleta klasično baletno tehniko s folklornimi gibi in s sodobnim plesnim izrazom, pri tem pa nastane večplasten in nepredvidljiv telesni jezik – kot Frida sama. Izvirna glasba Petra Salema zrcali Fridin čustveni svet, ki ga upodablja lirična, na trenutke surova glasbena govorica, obarvana z elementi raznolike mehiške glasbene tradicije ter sodobnih zvočnih tekstur. Vsak element uprizoritve odseva vizualno poezijo njenih slik in ustvarja celostno ter poglobljeno gledališko doživetje. Balet *Frida* tako ni le poklon izjemni umetnici – je plesna meditacija in refleksija o vztrajnosti, identiteti in edinstveni moči umetnosti, da iz bolečine ustvarja lepoto.

**Tramvaj Poželenje**

Koreografinja: **Valentina Turcu**

Glasba: **Max Richter**, **Björk** in **Eliza Lumley**

Premiera: 6. marca 2026, Dvorana Ondine Otta Klasinc

*V koprodukciji z Grško narodno opero iz Aten*

Valentina Turcu v baletu *Tramvaj Poželenje* na novo oživlja ikonično dramo Tennesseeja Williamsa, ki velja za eno najbolj pretresljivih zgodb 20. stoletja. Ob spremljavi ekspresivne in eterične glasbene tapiserije, ki združuje dela Maxa Richterja, Björk in Elize Lumley, se balet odvija v minimalističnem, a čustveno nabitem prostoru. Asketska, a izrazna vizualna zasnova se kaže kot idealno ozadje za surovo intenzivnost čustev, ki prežemajo to uprizoritev, v središču katere je Blanche DuBois – krhka in kompleksna ženska, ujeta med iluzijo in resničnostjo. Ko se njen skrbno zgrajeni svet začne sesedati pod težo travme, želje in spreminjajoče se družbe, se njen padec razkrije s čustveno ranljivostjo in s fizično silovitostjo. Koreografija Valentine Turcu mojstrsko zajame psihološko globino Williamsovega besedila in jo prevede v rahločuten, a obenem tudi visceralen plesni jezik, ki neposredno nagovarja gledalstvo. Z združeno ekspresijo baletnih plesalk in plesalcev Grške narodne opere in SNG Maribor bo tako pred nami oživela plesna krajina, v kateri se preizkušajo in primerjajo razmerja moči, vloge spolov in zakon želje, s svojo odrsko vizijo pa se balet *Tramvaj Poželenje* udejanja kot plesna kontemplacija o ranljivosti, preživetju in vseh, še tako krhkih vezeh, ki nas povezujejo.